Ma en baba in ysige toestande geredAo. Werner Maree en konst. Shaneez Daniels saam met die babaseuntjie (Foto: SAPD Oos-Kaap) Polisiebeamptes in Gqeberha (Port Elizabeth) het Sondagmiddag tot die redding van ŉ swanger vrou gekom wat onder ŉ brug in ysige koue en reënweer gekraam het. Kol. Priscilla Naidu, woordvoerder van die polisie, sê ao. Werner Maree van SAPD Mount Road en sy kollega was omstreeks 14:00 op patrollie in North End toe ŉ persoon hulle voorgekeer het. “Die persoon het deurmekaar gepraat en na die brug gewys. Die beamptes het dadelik gaan ondersoek instel en het verwag om op ŉ misdaadtoneel af te kom, maar toe hulle stilhou, het ŉ ander persoon vir hulle gesê ŉ vrou het hulp nodig omdat sy besig is om te kraam.” Die beamptes het die vrou op die hoek van Green- en Adcockstraat onder ŉ kombers aangetref. “Die baba was reeds gebore, maar die naelstring was nog nie afgeknip nie en was om die baba se nek gedraai.” ŉ Ambulans is dadelik ontbied en toe sy die aard van die situasie hoor, het konst. Shaneez Daniels van die honde-eenheid haar ook na die toneel gehaas. Maree en Daniels kon die naelstring knip en die babaseuntjie, wat reeds blou geword het, is na die veiligheid van die polisievoertuig geneem terwyl hulle vir mediese hulp gewag het. “Hy is in ŉ kombersie toegevou en konst. Daniels het hom warm gehou.” Die babaseuntjie het 2,6 kg geweeg en is veilig na ŉ hospitaal geneem. “Hy is in ŉ gesonde toestand,” het Naidu bygevoeg. Maree was baie opgewonde om só rol in die gebeure te speel, want dit is vandag ook sy verjaarsdag. Genl.maj. Vuyisile Ncata, distrikskommissaris in Nelson Mandelabaai, het die polisiebeamptes geloof vir hul optrede. “As hulle nie so vinnig reageer het nie, was dit dalk nie ŉ vreugdevolle einde nie.”